Talous- ja sosiaalikomitean lausunto aiheesta "Komission työasiakirja: Suuntaviivat nuorten eurooppalaista vapaaehtoispalvelua varten"



Virallinen lehti nro C 204 , 15/07/1996 s. 0076



Talous- ja sosiaalikomitean lausunto aiheesta "Komission työasiakirja: Suuntaviivat nuorten eurooppalaista vapaaehtoispalvelua varten" (96/C 204/19) Talous- ja sosiaalikomitea päätti 24. huhtikuuta 1996 työjärjestyksensä 23 artiklan 3 kohdan mukaisesti antaa lausunnon aiheesta "Työasiakirja: Suuntaviivat nuorten eurooppalaista vapaaehtoispalvelua varten". Asian valmistelusta vastannut sosiaali-, perhe-, koulutus- ja kulttuuriasiain jaosto antoi lausuntonsa 12. huhtikuuta 1996. Esittelijänä oli Jan Jacob van Dijk. Talous- ja sosiaalikomitea hyväksyi 335. täysistunnossaan (huhtikuun 24. päivän kokouksessa 1996) seuraavan lausunnon äänin 39 puolesta ja 1 vastaan, neljän pidättyessä äänestämästä. 1.1. Komissio on laatinut ehdotuksen nuorten eurooppalaisesta vapaaehtoispalvelusta. Kysymys on kokeilutoiminnasta, jonka avulla komissio pyrkii keräämään kokemuksia vuoden 1996 lopulla esiteltävää monivuotista ehdotusta varten. 1.2. Komissio pyrkii edistämään vapaaehtoistyöntekijöiden valtioidenvälistä vaihtoa kytkemällä mukaan kansallisia elimiä, jotka osallistuvat myös "Nuorten Eurooppa" -ohjelman toteuttamiseen. Ne voivat toimia välittäjinä ulkomaisten vastaanottavien järjestöjen ja mahdollisten vapaaehtoistyöntekijöiden kesken. 1.3. Komission mukaan ohjelmalla voidaan kartoittaa nuorten osanottajien työkokemusta. Tehtäviensä päätteeksi vapaaehtoisnuori saa todistuksen, jonka avulla hän voi osoittaa tulevalle työnantajalleen osallistuneensa kyseiseen ohjelmaan. 1.4. Komissio myöntää, että ohjelman toteuttamisen tiellä on vielä melkoisesti ongelmia. Vapaaehtoistyöntekijät eivät ole opiskelijoita eivätkä työntekijöitä. He ovat väliinputoajia, mikä vaikuttaa erityisesti heidän sosiaaliturvaansa. 2. Yleistä 2.1. Komitea on tyytyväinen siihen, että se on voinut osallistua asian käsittelyyn jo aikaisessa vaiheessa. Näin se voi hyvin vaikuttaa hyvien ohjelmien aikaansaamiseen. Komitea suosittelee, että komissio toimisi useammin tällä tavoin. 2.2. TSK suhtautuu myönteisesti komission aloitteeseen. Jo nuorisotyöttömyyttä käsittelevässä lausunnossaan komitea ilmoitti kannattavansa nuorille työkokemusta tarjoavan ohjelman perustamista. Komissio toteuttaa kokeiluhankkeella lausunnossa tehdyn ehdotuksen ja auttaa siten työkokemusten hankkimismahdollisuuksien laajentamista jopa valtioidenvälisiksi (). 2.3. Kuten komissio asiakirjassaan mainitsee, ratkaisemattomia kysymyksiä on vielä runsaasti. Komissio valitsee oikeutetusti käytännöllisen lähestymistavan ja aloittaa kokeilutoiminnan jo nyt, odottamatta kyseisten ongelmien ratkaisua. 2.3.1. TSK on kuitenkin sitä mieltä, että tietyt vähimmäisedellytykset on täytettävä, ennen kuin tällainen toiminta voidaan aloittaa. Ensinnäkin vapaaehtoistyöntekijöiden sosiaaliturvan on oltava kunnossa. Kysymykseen tulee sairaus- ja työkyvyttömyysvakuutus. Komitean mielestä vakuutusvastuu kuuluu vastaanottavalle järjestölle, jolle vapaaehtoinen nuori antaa työpanoksensa. Komission tulee valvoa, että vakuutusturva on kunnossa. 2.3.2. Toinen edellytys koskee vastuuvakuutusta. Mikäli vapaaehtoistyöntekijä tekee virheen, josta voi olla vakavia seurauksia, hänellä on oltava täysi suoja taloudellisilta riskeiltä. Se voidaan taata lähes aina vakuutuksella. TSK:n mielestä vastaanottava järjestö on vastuussa tästäkin asiasta. 2.3.3. Komissio ehdottaa työasiakirjassaan, että se huolehtii vakuutuskuluista. Komitea ehdottaa, että tuesta tehdään luonteeltaan täydentävä: joissakin valtioissa kansalliset viranomaiset antavat jo kyseisen tuen. Näissä tapauksissa komission ei enää tarvitse antaa tukea. 2.4. Komitean mielestä työmarkkinaosapuolet tulisi saada mukaan ohjelman jatkokehittelyyn ja -toteutukseen. On erittäin tärkeää saada työntekijä- ja työnantajajärjestöt mukaan ohjelmaan, jotta ehkäistään tilanne, jossa vapaaehtoiset tulevat normaalin työllisyyden tilalle. On tullut selväksi, että komitea voi olla samaa mieltä komission ehdotuksen kanssa vain, mikäli normaalia työllisyyttä ei korvata vapaaehtoistyöllä. Tämä koskee niin uusia kuin nykyisiä työpaikkoja. 2.5. Lisäksi suositellaan, että työmarkkinaosapuolet aloittavat vuoropuhelun humanitaarisia projekteja toteuttavien kansalaisjärjestöjen kanssa siitä, miten vapaaehtoisia voitaisiin ottaa hankkeisiin mukaan. Bryssel, 24. huhtikuuta 1996. Talous- ja sosiaalikomitean puheenjohtaja Carlos FERRER () TSK:n lausunto nuorisotyöttömyydestä, lokakuu 1995, EVYL N:o C 18, 22. 1. 1996, s. 37, kohdat 4.2 4.4.1.